
k návrhu strategických zámerov činnosti Sociálnej poisťovne
na obdobie rokov  2017 - 2022
	
Návrh strategických zámerov činnosti Sociálnej poisťovne na obdobie rokov 2017 – 2022 (ďalej len “stratégia“) prináša inovácie a ďalší rozvoj a skvalitnenie služieb významnej verejnoprávnej inštitúcie poskytovaných fyzickým osobám, zamestnávateľom i verejnej správe tak, aby výkon  sociálneho poistenia nadobudol charakter moderných a proaktívnych služieb verejnosti, a to s efektívne nadstaveným systémom hospodárenia inštitúcie. Jej cieľom je zabezpečiť zvyšovanie kvality služieb na úrovni vyššieho európskeho štandardu v oblasti jej pôsobnosti. 
Predkladaný materiál vychádza z  analýzy súčasnej úrovne zabezpečovania výkonu činností Sociálnej poisťovne a sociálno-ekonomického prostredia novým vedením, pričom pretrvávajúce i aktuálne problémové oblasti súvisiace s vykonávaním sociálneho poistenia, ako aj jej silné stránky a príležitosti predstavuje formou SWOT analýzy.
[bookmark: _GoBack]Obsah Stratégie priamo nadväzuje a dopĺňa úzko súvisiace programy štátu v aktuálnom období, predovšetkým program Efektívnej verejnej správy, program Hodnota za peniaze, princíp e-Governmentu. V súvislosti s procesom rekodifikácie procesného civilného práva od 1. júla 2016 reaguje aj na ďalšie rozšírenie pôsobnosti Sociálnej poisťovne, v rámci ktorej sa zaviedla dvojinštančnosť konania vo veciach dôchodkových dávok, úrazovej a pozostalostnej úrazovej renty. 
Predmet Stratégie je daný tromi strategickými oblasťami a cieľmi rozvoja Sociálnej poisťovne, ktorými sú predovšetkým zvyšovanie kvality jej zákonom zverených činností, optimalizácia procesov jej fungovania a jej efektívne hospodárenie.  
Predkladaná Stratégia nadstavuje nielen smerovanie inštitúcie, ale súčasne bude slúžiť aj ako nástroj riadenia, pričom zjednocuje úsilie všetkých jej zamestnancov na dosiahnutie určených strategických cieľov proklientskej, transparentnej a efektívne hospodáriacej verejnoprávnej inštitúcie. Preto jej súčasťou je aj predpokladaný vývoj v oblasti ľudských zdrojov a mzdovej politiky.
Keďže Sociálna poisťovňa reálnym naplnením cieľov stratégie skvalitní svoju činnosť, optimalizuje svoje procesy a v neposlednom rade zefektívniť náklady na fungovanie inštitúcie, Dozorná rada Sociálnej poisťovne sa stotožňuje so zásadnými strategickými zámermi obsiahnutými v tomto materiáli a vyjadruje im svoju podporu.

